**С Т А Н О В И Щ Е**

от доцент д-р Валери Каменов Колев от катедрата по История на България

за конкурс за избор на доцент в област на висшето образование 2.2. История и археология. Нова и съвременна балканска история (Стопанска история на Балканите) за нуждите на Исторически факултет прпи Софийски университет „Свети Климент Охридски”

За участие в обявения конкурс е подал документи единствено главен асистент д-р Христо Беров от катедрата по История на Византия и балканските народи в Историческия факултет при Софийския университет. Всички получени от мен документи са в съответствие със ЗРАСРБ и съответния Правилник на Университета.

В конкурса кандидатът участва с отпечатаната монография „Когато гръм удари... Балкански политики за възстановяване в ситуация на глобална икономическа криза, в средата на ХІХ в – средата на ХХ в.” и с достатъчно количество статии и студии, свързани с неговите проучвания по икономическа и финансова история на Югоизточна Европа от ХІХ-ХХ век.

Цитираната по-горе монография е ключовото произведения на колегата Христо Беров за процедурата и ще бъде обект на специално внимание. Тя с състои от увод, 3 глави, заключение и библиография, в размер на 286 страници.

Уводът традиционно установява долната и горната граница на изследването, като първата е възприета донякъде условно и според самият автор са възможни и други избори. Отварянето на османската икономика към Европа и появата на сравнително точни и пълни статистически данни са добри отправни елементи за този избор, доколкото последните са основното градиво в последващото изложение.

Първа глава се занимава с един тежък и дискусионен въпрос сред стопанските историци и въвежда понятието за „Дългата депресия от 1873-1896 г.” Още тук е установен модел, който е следван в цялото проучване – последователно представяне на основните стопански характеристики на периода, основанията той да бъде квалифициран като „глобална стопанска криза”, ответните мерки на водещите икономики, реакциите на бълканските държави и приликите, разликите и обобщенията на базата на този анализ.

Авторът напълно осъзнава и нееднократно подчертава особеностите на тази глобална криза: изследвани прояви най-вече в англо-саксонския свят, които обхващат британското земеделие и американските финанси и индустрия и се отразяват сравнително малко върху стопанството на останалите водещи икономики и особено върху балканските държави. Без да е изключение, българският случай полага здравите основи на това, което немалко автори назовават „златното българско петнадесетилетие”.

Втора глава „When the War(s) is (are) Over!” предлага прилагането на същия модел по отношение на стопанската криза след Първата световна война и търсенето на пътища за следвоенното възстановяване на континента. Д-р Хр. Беров сполучливо отразява общите проблеми, които стоят както пред водещите световни икономики, така и пред балканските страни. Тук ми се струва, че би било добре да се направи преглед на няколкото стопански конференции, организирани от Антантата в началото на 1920-те години, посветени на тези въпроси, които определено показват, че победените не могат да бъдат държани изолирани за дълго време от процесите на възстановяване. Различните подходи от двата бряга на Атлантика, при победени и победители правят преодоляването на Следвоенната криза толкова бавно и мъчително, като някои от тенденциите преминават и в следващата голяма криза от края на 1920-те и началото на 1930-те години.

Трета глава е посветена на Голямата депресия на Балканите. Това е най-добре документираната и поради това най-добре проучена глобална криза. Авторът убедително представя финансовите и стопански политики на водещите световни икономики за борба с кризисните явления и тяхното влияние върху страните и техните правителства в района на Югоизточна Европа. Доста по-слабо внимание е отделено върху големите международни организации като ОН или Аграрният институт в Рим, които се опитват да смекчат най-острите прояви на кризата в Дунавския басейн чрез серия международни конференции, където се обменят положителни практики. Една от възприетите в България е Дирекция „Храноизнос”. Във връзка с нея би било интересно и да се помисли над въпроса за използване на по-стария опит, натрупан в балкансикте държави при справяне с вече преживени подобни кризисни явления.

Монографията „Когато гръм удари... Балкански политики за възстановяване в ситуация на глобална икономическа криза, в средата на ХІХ в – средата на ХХ в.” е сериозна разработка, която напълно покрива представите за хабилитационен труд и то по тежка и трудна материя, каквато е стопанската история. Тя показва възможностите на д-р Хр. Беров да борави с много големи количества информация, почерпени както от първични извори, така и от специализираната научна литература. Последната се познава твърде добре. Затова реконструциите са плътни и убедителни, анализите са добре обосновани както фактологично, така и логически. Последните параграфи на всяка глава демонстрират и възможностите за синтез при избрания подход

Когато става дума за преподавателски конкурс, трябва да бъде изтъкната и системната работа на кандидата със студентите от специалностите на Историческия факултет, а и със специалност Международни отношения в Юридическия факултет. Те са същностен елемент в изграждането на общата оценка. Всичко споменато дотук, както и личните ми наблюдения, ми дават основание да дам заслужено висока оценка за кандидатурата на д-р Христо Беров по настоящия доцентски конкурс, да заявя, че ще гласувам положително за него в Научното жури и уверено да го препоръчам за положително гласуване на почитаемия Факултетен съвет на Историческия факултет при Софийския университет.

София, 24 септември 2019 г. доц. д-р Валери Колев